**Tokmanni Group Oyj** on yksi Pohjoismaiden johtavista halpakauppakonserneista. Tokmanni on Suomen ainoa*lähde?* valtakunnallinen halpakauppaketju, ja sillä oli vuoden 2023 elokuussa yhteensä 360 myymälää Suomessa, Ruotsissa ja Tanskassa.

Vuosien 2013–2015 aikana Tokmanni toteutti brändin yhdenmukaistamisen, jossa kaikki konsernin myymälät koottiin Tokmanni-brändin alle.

Tokmannin keskeisiä kilpailijoita ovat muun muassa Motonet, HalpaHalli, Kärkkäinen, Puuilo ja Saiturinpörssi.

Historia
--------

Tokmannin myymälä Parikkalassa.
Tokmannin historia juontaa juurensa paikallisten kauppiasperheiden omistamista halpakaupan ketjuista. Vanhin Tokmannin omistukseen siirtyneistä halpakauppaketjuista on Pirkkalassa Juha ja Paula Mannisen vuonna 1974 perustama Vapaa Valinta. Vuonna 1978 Pirkko ja Hannu Vuokila perustivat Säästökuoppa-ketjun Ouluun. Vuotta myöhemmin avattiin Kajaanissa ensimmäinen Maxi-Makasiini, jonka perustivat Paavo ja Seppo Saastamoinen. 

1980-luvulla nousi halpakauppoja vauhdikasta tahtia ympäri Suomen: Hyvinkäällä Kari Hautanen perusti vaimonsa Arja Hautasen kanssa Tarjoustalon vuonna 1980, Karjaalla Timo ja Tapio Halme avasivat Säästöpörssin vuonna 1985 ja Kouvolassa Seppo ja Jukka Saastamoinen perustivat Robinhoodin vuonna 1988. Itä-Suomen alueella toimineen Tokmannin, joka aluksi tunnettiin nimellä Okman Oy, perustivat Kyösti ja Kari Kakkonen vuonna 1989. 

Vuonna 1995 kauppaketjusta ilmestyneen lehtijutun jälkeen Stockmann otti yhtiöön yhteyttä kirjeellä vaatien Tokmannia luopumaan nimestään. Asiaan palattiin myöhemmin marraskuussa 1997, kun Stockmannia edustanut asianajotoimisto lähetti Kakkosille uuden kirjeen, jossa yhtiötä syytettiin Stockmannin toiminimen loukkauksesta ja vaadittiin yhtiötä poistamaan kaupparekisteristä *Kauppahuone Tokmanni* -aputoiminimi ja myös lopettamaan Tokmanni-toiminimen käytön – Stockmann oli myös huomannut yhtiön käyttäneen paikallismainonnassaan otsikkoa *"$tokmanni"*.

Vastauksessaan yhtiö lupasi lopettaa *$tokmannin* käyttämisen mainonnassaan, mutta Tokmanni-nimestä ei suostuttu luopumaan. Kakkosen mukaan Tokmanni erottuu Stockmannista selkeästi sen ruotsinkielisessä merkityksessään: *tok* (suom. *hullu*) ja *man* (suom. *mies*), mikä Kakkosen mukaan viittaa hullun halpoihin hintoihin. Lopulta sekä käräjä- että hovioikeus vaati *$tokmanni* -tunnuksesta luopumista, mutta muilta osin Stockmannin vaatimukset hylättiin. Hovioikeus totesi tuomiossaan, että Stockmann oli ilman perusteluja viivytellyt kanteen nostamista sen jälkeen kun ensimmäinen kirje oli lähetetty.

2000-luvun alussa Kyösti ja Kari Kakkosen omistama Tokmanni päätti laajentua valtakunnalliseksi halpakauppaketjuksi. Yrityksen omistusrakenne muuttui siten, että pääomasijoituskonserni CapMan tuli Tokmannin enemmistöosakkaaksi 60,6 prosentin osuudella, ja Kyösti ja Kari Kakkosen Joensuun Kauppa ja Kone Oy:llä oli 39,4 prosentin osuus.

Omistajuusjärjestely mahdollisti voimakkaan kasvun toteuttamisen ja pian tämän jälkeen alkoivat halpakauppojen yhdistymiset Tokmanniin. Vapaa Valinnan 35 myymälää liitettiin Tokmanniin lokakuussa 2004. Vuosien 2005 ja 2006 aikana tehtiin merkittävimmän yritysostot, kun Tokmanni hankki omistukseensa 33 Tarjoustalo-, Maxi-Makasiini- ja Maxi Kodintukku -halpakauppaketjujen myymälää sekä 12 Robinhood-myymälää. Samassa yhteydessä Saastamoisen perheestä tuli Tokmannin omistajia (24 %) Capmanin rahaston (51 %), Kakkosten veljesten (24 %) ja toimivan johdon (vajaa 2 %) rinnalle.

Tokmanni jatkoi omistajuusjärjestelyjen jälkeen voimakasta kasvuaan. Vuonna 2006 Tokmanni osti Pekka ja Ritva Kouvon perheyhtiön Millerin, joka toimi Kylmäkoskella. Vuotta myöhemmin, vuonna 2007, konserni osti Tapio ja Timo Halmeelta 10 Säästöpörssi-myymälää.

Yritysostoissa oli taukoa noin vuosikymmenen ajan, kunnes vuoden 2018 syksyllä Tokmanni osti Ale-Makasiini -halpakauppaketjun yhdeksän myymälää. Vuoden 2019 tammikuussa Tokmanni laajensi verkostoaan Pohjois-Suomessa ostamalla neljä myymälää eli Centtilän, Säästökuopan ja kaksi Tex-myymälää, toisen Kemijärveltä ja toisen Rovaniemeltä Lisäksi samana vuonna Tokmanni laajensi verkostoaan Etelä-Suomessa ostamalla Riihimäen Säästö-Karit -nimisen myymälän liiketoiminnan Lopelta. Vuonna 2020 Tokmanni osti Perhemarket Pertti Heikkinen Ky -nimisen myymälän liiketoiminnan Pudasjärveltä ja vuonna 2021 TEX-ketjun myymälöiden liiketoiminnat Kemistä ja Torniosta. Marraskuussa 2022 Tokmanni kertoi ostaneensa Jyskän Varastomyymälä Oy:n Jyväskylän Jyskästä. Jyskän Varastomyymälän liiketoiminnon sovittiin siirtyvän Tokmannin haltuun 1.1.2023 alkaen.

Vuonna 2019 Tokmanni avasi Lopen myymälän yhteyteen outlet osaston.

Vuoden 2021 helmikuussa Tokmanni kertoi saavuttaneensa merkittävän rajapyykin, kun sen vuoden 2020 liikevaihto ylitti miljardin euron liikevaihdon rajan ensimmäistä kertaa yhtiön historiassa.

Vuonna 2022 Tokmanni lanseerasi lifestylebrändi Minyn ja avasi sille neljä Miny-nimikkomyymälää ja shop-in-shop-osastot 20 Tokmanni-myymälään. Myöhemmin sekä Miny-myymälöitä että shop-in-shop-osastoja on tullut lisää. 

Vuoden 2023 helmikuussa Tokmanni kertoi ostavansa kotimaisten kenkäkauppaketjujen Click Shoes Oy:n ja Shoe House Oy:n kaikki osakkeet. Alkuvuodesta 2023 näillä kenkäkauppaketjuilla on yhteensä 29 eri myymälää puolilla Suomea sekä verkkokauppa. Yhtiöiden omistuksen sovittiin siirtyvän Tokmannille 1.3.2023. 

Vuoden 2023 elokuussa Tokmanni kansainvälistyi, sillä sen omistukseen siirtyi Dollarstore, yksi Ruotsin johtavista halpakauppaketjuista. Dollarstorella oli elokuun 2023 alussa 130 Dollastore-myymälää Ruotsissa ja kaksi Big Dollar -myymälää Tanskassa.

### Pääomasijoittajien omistuksessa

Tokmannin myymälä Helsingin kauppakeskus Arabiassa.
Tokmannin omistusrakenne muuttui lokakuussa 2004, jolloin yhtiön pääomistajaksi tuli pääomasijoittaja CapManin rahastot 51 prosentin omistusosuudella. CapManin johdolla Tokmanni alkoi kasvaa yritysostojen kautta voimakkaasti kohti valtakunnallisesti toimivaa konsernia. CapMan-kaupan aikoihin Tokmanni osti 35 myymälästä koostuneen Vapaa Valinta -ketjun. Halpakaupan markkinajohtaja Suomessa yhtiöstä tuli tammikuussa 2006 sen ostettua Tarjousmaxi Oy:n (Tarjoustalot, Maxi-Makasiinit ja Maxi-Kodintukut) koko osakekannan ja Robinhoodin liiketoiminnot. Yritysostoja Tokmanni jatkoi hankkimalla kesäkuussa 2006 Kylmäkoskella toimineen Millerin ja marraskuussa 2006 neljästä myymälästä Oulun seudulla koostuneen Säästökuoppa-ketjun. Tokmanni osti 12 myymälästä Etelä-Suomen alueella koostuneen Säästöpörssi-ketjun marraskuussa 2007.

Yhtiötä sen perustamisesta asti johtanut Kyösti Kakkonen väistyi toimitusjohtajan paikalta maaliskuussa 2009. Taustalla olivat Kakkosen mukaan henkilökohtaiset syyt. Tokmannin uudeksi toimitusjohtajaksi nimitettiin Heikki Väänänen, joka oli aiemmin työskennellyt Stockmannin tavarataloryhmän johtajana ja konsernin varatoimitusjohtajana.

Toukokuussa 2012 Tokmanni siirtyi kokonaan ruotsalaisen pääomasijoitusyhtiö Nordic Capitalin omistukseen. CapManin rahastot myivät 52 prosentin omistusosuutensa sekä Kyösti Kakkosen ja Seppo Saastamoisen yhtiöt molemmat 22 prosentin osuutensa yhtiöstä. Kaupan myötä Kakkonen luopui kokonaan Tokmanni-omistuksistaan.

Myymäläketjunimet Vapaa Valinta ja Maxi-Makasiini jäivät historiaan vuonna 2014, jolloin kaikkien konsernin myymälöiden nimet päätettiin yhtenäistettiin Tokmanneiksi. Vuoden 2015 aikana myös Tarjoustalo ja Robinhood ottivat käyttöön Tokmanni-nimen. TokNet-nimellä vuodesta 2012 toiminut verkkokauppa otti myös käyttöön nimen Tokmanni vuoden 2015 alussa.

### Helsingin pörssiin listautuminen

Kesällä 2015 Nordic Capitalin kerrottiin suunnittelevan irtautumista Tokmannista, ja yhtenä vaihtoehtona pidettiin yhtiön listautumista Helsingin pörssiin. Tokmannin listautumisanti järjestettiin 18. huhtikuuta ja 26. huhtikuuta 2016 välisenä aikana. Anti ylimerkittiin, ja Tokmannin mukaan listautumisanti herätti suurta mielenkiintoa suomalaisten ja kansainvälisten institutionaalisten sijoittajien sekä suomalaisten yksityishenkilöiden keskuudessa. Listautumisannissa yhtiö keräsi noin 96 miljoonan euron bruttovarat. Syyskuussa 2017 Nordic Capital myi jäljellä olleen 15 prosentin omistuksensa.

Heikki Väänänen erosi toimitusjohtajan paikalta keväällä 2017. Aiemmin Keskon päivittäistavaratoimintojen johtotehtävissä työskennellyt Mika Rautiainen aloitti Väänäsen seuraajana yhtiön toimitusjohtajana kesäkuun 2018 alussa, kun Tokmanni oli päässyt sopuun Keskon kanssa kilpailukieltoehtoasioista. Rautiaisen aiempi työnantaja Kesko oli hakenut turvaamistoimia tämän siirtymiseen liittyen perustellen vaatimuksiaan johtajasopimukseen kuuluneella kilpailukieltoehdolla.

Tokmannin tavoitteena on ollut myymäläverkostonsa kasvattaminen yli 200 myymälään. Lokakuussa 2018 yhtiö tiedotti ostaneensa yhdeksällä paikkakunnalla toimineen Ale-Makasiinin, ja joulukuussa uutisoitiin Tokmannin ostaneen Lapista neljä myymälää, joihin kuuluu Sodankylässä sijaitseva Säästökuopan myymälä, Centtilä Keminmaassa sekä TEX Rovaniemellä ja Kemijärvellä. Kauppojen jälkeen Tokmannilla oli Suomessa 190 myymälää.

Liiketoiminta
-------------

Tokmannin myymälä Lapualla 2018.
Useimmat Tokmannin myymälät ovat keskittyneet käyttötavaroihin ja kuivaelintarvikkeisiin, mutta muutaman myymälän, kuten kuvassa olevan Järvenpään Tokmannin, valikoimaan kuuluvat myös tuore-elintarvikkeet.
Vuoden 2018 vuosikertomuksen mukaan Tokmanni tavoittelee yhä myymäläverkostonsa laajentamista. Tuoteryhmänsä Tokmanni on jakanut kuuteen eri osastoon, jotka ovat *Elintarvikkeet*, *Kodin puhdistus ja henkilökohtainen hygienia*, *Pukeutuminen*, *Työkalut ja sähkötarvikkeet*, *Koti, sisustus ja puutarha* sekä *Vapaa-aika ja kodintekniikka*. Yhtiön tuotevalikoima koostuu kansainvälisistä ja kotimaisista tuotemerkeistä, omista ns. private label -tuotemerkeistä (Iisi ja Priima) ja ei-brändätyistä tuotteista. Tokmannilla on yhteinen hankintayhtiö Shanghaissa norjalaisen halpakaupan Europrisin kanssa.

Käyttötavaroiden lisäksi Tokmanni-myymälät myyvät yleensä myös kuivaelintarvikkeita, mutta noin 20 myymälän valikoimaan kuuluvat myös tuore-elintarvikkeet. Ketjun omia tuotemerkkejä ovat muun muassa Iisi-päivittäistavarat ja Priima-elintarvikkeet.

Toukokuussa 2019 Tokmanni ryhtyi myymään 2-3 vuotta yrityskäytössä olleita tietokoneita.

Joulukuussa 2020 Tokmanni laajensi verkkokaupan kosmetiikkaosastoa luksuslaatuisiin meikki- ja ihonhoitomerkkeihin.

### Myymälät

Tokmannilla on Suomessa noin 200 Tokmanni-myymälää, noin 30 Click Shoes myymälää ja useita Miny-myymälöitä sekä kaksi verkkokauppaa. Tokmanni-ketjun uusin myymälä avattiin marraskuussa 2020 Pietarsaareen. Tokmannin tavoitteena on lisätä myymälämäärää vuosittain noin kuudella uudella tai uudelleensijoitettavalla myymälällä. Tokmanni tavoittelee Suomessa yli 220 Tokmanni-myymälää.

Vuonna 2021 Tokmanni arvioi avaavansa viisi uutta myymälää.  Uudet myymälät avattiin Helsingin Kannelmäessä olevaan kauppakeskus Kaareen sekä Iitin Kausalaan. Lisäksi myymälät uudelleensijoitetaan Lahden ja Jyväskylän ydinkeskustoissa olevissa kauppakeskuksissa.

Helmikuussa 2021 Tokmanni tiedotti laajentavansa myymäläverkostoaan Oulun Ruskoon. Uuden myymälän avajaiset pidetään keväällä 2022.

Elokuussa 2023 Tokmanni sai päätökseen yrityskaupan, jossa Tokmanni osti 100 prosenttia Storsjöbygdens Kapitalförvaltning AB:n osakekannasta. Storsjöbygdens Kapitalförvaltning AB on Ahlberg-Dollarstore AB:n ja Ahlberg Dollarstore ApS:n holdingyhtiö (yhdessä Dollarstore). Ketjulla on Ruotsissa 130 myymälää ja Örebrossa sijaitseva keskusvarasto, ja Tanskassa kaksi myymälää nimellä Big Dollar.

Tiiriöön aukesi vuoden 2023 lokakuun lopulla yli 9 000 neliömetrin myymälä.

### Yritysvastuu

Tokmanni ylsi talouslehti Financial Timesin Euroopan ilmastojohtajien listalle vuosina 2022 ja 2021. Tokmanni on nyt kahdesti arvioitu eniten päästövähennyksiä suhteessa liikevaihdon kasvuun tehneeksi suomalaiseksi kaupan alan yritykseksi. Tuorein sijoitus, 27:s sija 400 eurooppalaisen yrityksen listalla, kertoo Tokmannin ilmastotyön aidosta vaikuttavuudesta myös kansainvälisellä mittapuulla.

Vuonna 2022 Tokmanni nousi ensi kertaa toiseksi parhaaseen luokitukseen yritysten ilmastotoimia ja ympäristöraportointia arvioivan CDP-järjestön kansainvälisessä Climate Change -ilmastoarvioinnissa.

Finnwatchin vuoden 2015 julkaisun mukaan Tokmanni on epäonnistunut tavarantoimittajansa ihmisoikeuksien arvioinnissa. Tutkimuksen mukaan Great Oriental Food Products Thaimaassa maksoi siirtotyöläisille laittoman pientä palkkaa eikä työntekijöillä ollut viisumia tai työlupaa. Lastenhoitotuotetehdas Zenith Infant Productin työntekijät puolestaan joutuivat maksamaan rekrytointimaksuja ja erilaisia maksuja passin ja viisumin uusimisesta, mikä on velkaannuttanut monet työntekijät. Tokmannin toimitusjohtaja Heikki Väänänen myönsi Finnwatchin löydöt. Hän myös kertoi, että ongelmatehtaiden tuotteet ostettiin eurooppalaisilta tavarantoimittajilta eikä niitä enää osteta.

Omistus
-------

Tokmannin viisi suurinta osakkeenomistajaa, tilanne 31. lokakuuta 2021. Osakkeista noin 30 prosenttia on hallintarekisteröityjä.

| # | Omistaja | Osakemäärä | Osuus |
| --- | --- | --- | --- |
| 1. | Takoa Invest | 10 544 688 | 17,91 % |
| 2. | Keskinäinen työeläkevakuutusyhtiö Varma | 1 839 981 | 3,13 % |
| 3. | Keskinäinen Työeläkevakuutusyhtiö Elo | 1 613 643 | 2,74 % |
| 4. | Keskinäinen Eläkevakuutusyhtiö Ilmarinen | 1 609 340 | 2,73 % |
| 5. | OP-Suomi | 1 420 297 | 2,41 % |

Lähteet
-------

1. 1 2 3 4  Tilinpäätöstiedote 2019 (PDF) *ir.tokmanni.fi*. Tokmanni Group Oyj. Viitattu 10.12.2020.
2. ↑  Hallitus *ir.tokmanni.fi*. Tokmanni Group Oyj. Viitattu 18.10.2021.
3. ↑  Sisäpiiritieto, tulosvaroitus: Tokmanni päivittää vuoden 2023 näkymiään saatuaan päätökseen Dollarstoren yritysoston. Cision.com.
4. 1 2  Mustonen, Antti: Tokmanni taas ostoksilla – 200 myymälän tavoite lähenee *Kauppalehti*.  19.12.2018. Viitattu 22.12.2018.
5. ↑  Pohjoismaiden suurin halpakauppaketju Helsingin pörssiin – Liikevaihto 755 miljoonaa €, työntekijöitä 3 200 *Talouselämä*.  5.4.2016. Viitattu 22.12.2018.
6. 1 2  Saarinen, Jussi: Stockmann raivostui Tokmannin nimestä – Kyösti Kakkoselta nerokas vastaus kirjeeseen *Aamulehti*.  7.10.2016.  Arkistoitu 17.10.2018. Viitattu 16.10.2018.
7. 1 2 3  Tokmanni yrityksenä: Historiamme *yritys.tokmanni.fi*. Tokmanni. Viitattu 5.6.2016.
8. 1 2  Länkinen, Tiina: Kyösti Kakkonen luopui Tokmannista *yle.fi*.  24.5.2012. Yle Uutiset. Viitattu 6.4.2019.
9. ↑  Taulavuori, Riitta: Tokmanni osti Säästökuopan *Kaleva*.  20.9.2005. Viitattu 19.12.2018.
10. ↑  Tokmanni saa uuden toimitusjohtajan Stockmannilta *ts.fi*.  26.3.2009. Turun Sanomat.  Arkistoitu 17.10.2018. Viitattu 16.10.2018.
11. ↑  Pörssilistalle taas uusi tulokas: Tokmanni *yle.fi*.  5.4.2016. Yle Uutiset. Viitattu 5.4.2016.
12. ↑  Hurmerinta, Mirko: Listautuva Tokmanni julkisti tietoja osakeannista ja hinnasta *Talouselämä*.  15.4.2016. Viitattu 5.6.2016.
13. ↑  Tokmanni ylsi tavoitteeseen – listautumisanti ylimerkittiin *Taloussanomat*.  28.4.2016. Viitattu 5.6.2016.
14. ↑  Laitila, Mikko: Pääomasijoittaja luovutti, tuleeko Tokmannista taas yrittäjävetoinen? *Arvopaperi*.  13.9.2017. Viitattu 13.9.2017.
15. ↑  Tokmannin toimitusjohtaja vaihtuu *yrityskehitys.net*.  25.5.2009. Viitattu 28.4.2017.
16. ↑  Tokmannissa tapahtuu: Eilen toimitusjohtajan eroilmoitus, tänään tulospettymys ja kurssiromahdus *Iltalehti*.  26.4.2017. Viitattu 26.4.2017.
17. ↑  Kesko ja Rautiainen sopuun siirtymisestä Tokmannille *ksml.fi*.  20.12.2017. Keskisuomalainen. Viitattu 14.3.2018.
18. ↑  Hallituksen toimintakertomus ja tilinpäätös 2018 (PDF) (s. 2–7) *ir.tokmanni.fi*. Tokmanni Group Oyj. Viitattu 6.4.2019.
19. ↑  Tokmanni.fi *tokmanni.fi*.
20. ↑  Omat tuotemerkit *ir.tokmanni.fi*. Tokmanni Group Oyj. Viitattu 6.4.2019.
21. ↑  Kamppila, Pirjo: Tokmanni aloitti käytettyjen tietokoneiden kaupan *ess.fi*.  4.5.2019. Etelä-Suomen Sanomat. Viitattu 2.11.2019.
22. ↑  Tokmanni myy nyt luksuskosmetiikkaa – valikoima päihittää jopa Stockmannin  1.12.2020. Tyyli.com. Viitattu 5.12.2020.
23. ↑  Kristian Sundqvist: Tokmannin myyntijohtaja: "Meillä on ollut hyvin vastuulliset toimet Pietarsaaren avajaisissa" *Pietarsaaren Sanomat*.  26.11.2020. KPK Yhtiöt. Viitattu 5.12.2020.
24. ↑  Tokmannin pääomamarkkinapäivä 2021: Tokmanni tavoittelee jatkoa vahvalle kasvulleen ja julkistaa uudet taloudelliset tavoitteensa *ir.tokmanni.fi*.  22.3.2021. Tokmanni Group Oyj. Viitattu 26.3.2021.
25. ↑  Liiketoimintakatsaus tammi–syyskuu 2020 *ir.tokmanni.fi*. Tokmanni Group Oyj. Viitattu 1.11.2020.
26. ↑  Tokmanni avaa neljä uutta myymälää – Myymäläavajaisia on luvassa Helsinkiin, Iittiin, Lahteen ja Jyväskylään *ir.tokmanni.fi*.  8.12.2020. Tokmanni Group Oyj. Viitattu 8.12.2020.
27. ↑  Tokmanni laajentaa myymäläverkostoaan Oulun Ruskoon Tokmanni Group Oyj. Viitattu 26.3.2021.
28. ↑
29. ↑  On the borderline of responsibility. Case studies on the production of Tokmanni’s own imports products in Thailand Finnwatch 10/2015
30. ↑  Tokmannin vastuullisuusvalvonta petti  15.12.2015. PAM.  Arkistoitu 1.5.2019. Viitattu 1.5.2019.
31. ↑  Finnwatch: Tokmannin tavarantoimittajien tehtailla poljetaan työntekijöiden oikeuksia *Keskisuomalainen*.  15.12.2015. Mediatalo Keskisuomalainen. Viitattu 1.5.2019.
32. ↑  Suurimmat osakkeenomistajat *ir.tokmanni.fi*.  31.10.2021. Tokmanni Group Oyj. Viitattu 11.11.2021.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Tokmanni**.
* Tokmanni
* Tokmannin sijoittajasivusto